Vælkomin til heimasíðuna hjá Føroya Landsbókasavni. Landsbókasavnið er tjóðbókasavn føroyinga, og hevur sum høvuðsuppgávu at savna inn, skráseta, varðveita og fremja útbreiðslu av kunnleika um føroyskar bókmentir, og so mikið sum gjørligt av bókmentum um Føroyar. Landsbókasavnið, nakrir skúlar og nøkur bókasøvn samstarva um atgongd til elektroniskar bókasavnstænastur á internetinum, EBI. Hetta er sera áhugavert samstarv, sum kortini helst verður alt ov lítið brúkt. Ein orsøk kann vera, at fólk ikki vita um tænastuna, ella at tey kanska ikki vita, hvat tey skulu brúka hana til. Endamálið við EBI-samstarvinum er at royna at fáa til vega teldutøkt tilfar á internetinum: tíðarrit, leksika, orðabøkur og handbøkur so bíliga sum tilber, og gera hetta tilfarið tøkt hjá teimum, sum brúka bókasøvnini og næmingum í fólka-, miðnáms- og framhaldsskúlunum.